ภาวะ(หุ้น)น่าอึดอัด
ตอนนี้นักลงทุนคงรู้สึกเหมือน ๆ กัน
29 เม.ย. 2562

ลูบคมตลาดทุน : ธนะชัย ณ นคร
ตอนนี้นักลงทุนคงรู้สึกเหมือน ๆ กัน
นั่นคือ ตลาดหุ้นอยู่ในภาวะที่ดูแล้วน่าอึดอัด
นั่นเพราะตลาดจะปรับฐานลง ก็จะลงแบบนิด ๆ หน่อย ๆ แทนที่จะลงไปแบบสะเด็ดน้ำคราวเดียวไปเลย
หรือหากจะปรับขึ้น ก็ขึ้นนิด ๆ เช่นกัน
ดัชนีตลาดหุ้นเคลื่อนไหวในกรอบแคบมาก ๆ
อย่างเมื่อวานนี้ ดัชนีปรับลงไปต่ำสุด -3.82 จุด และบวกมากสุด คือ +2.40 จุด ดัชนีเคลื่อนไหวอยู่ระหว่าง 1,663.33–1,669.55 จุด มูลค่าการซื้อขายเพียง 37,096 ล้านบาท
ก่อนหน้านี้เคยเขียนบอกไปแล้วว่า ตลาดหุ้นไทยอยู่ระหว่างการ “ปรับฐาน”
และการปรับฐานรอบนี้จะปรับแบบ “ซึม ๆ” อย่างที่เห็น ๆ กันอยู่นี่แหละ
ปัจจัยบวกต่างประเทศที่เข้ามา บางครั้งก็ช่วยอะไรไม่ได้มาก เพราะมีปัจจัยลบ (ด้านการเมือง) คอยกดไว้อยู่
คำแนะนำของนักวิเคราะห์ส่วนใหญ่ ให้เลือกเล่นเป็นรายตัวไป
อย่างกลุ่มน้ำมัน ก็ต้องจับจังหวะการขึ้นลงของน้ำมันดิบเป็นรอบ ๆ ไป
หากขึ้น ก็โดดเข้ากลุ่ม “พี่ปอ” หรือ PTT ให้ทัน และพอมีกำไร ก็หาจังหวะขายทำกำไรกันไป
ล่าสุด ข้อมูลจากไทยออยล์ บอกว่า ราคาน้ำมันดิบมีแนวโน้มทรงตัวอยู่ในระดับสูงครับ
เหตุผลก็เพราะ นักลงทุนกังวลว่าปริมาณน้ำมันดิบโลกอาจไม่เพียงพอต่อความต้องการใช้ หลังสหรัฐฯ ประกาศยกเลิกการผ่อนปรนมาตรการคว่ำบาตรการส่งออกน้ำมันดิบจากอิหร่าน
ส่วนผู้ผลิตกลุ่มโอเปกยังคงร่วมมือกันในการปรับลดกำลังการผลิตน้ำมันดิบลง
และซาอุดีอาระเบียไม่มีทีท่าที่จะเพิ่มกำลังการผลิตน้ำมันดิบ หลังสหรัฐฯ ห้ามประเทศต่าง ๆ นำเข้าน้ำมันดิบจากอิหร่าน
นี่คือการคาดการณ์ระหว่าง 29 เมษายน–3 พฤษภาคมนี้นะ
กลุ่มไฟฟ้ามีการมองว่าหุ้น GULF เร่งตัวขึ้นมามากไปแล้ว  จึงมีคำแนะนำเปลี่ยนตัวเล่นบ้าง เช่น RATCH-EA-CKP และ BGRIM ที่ราคาหุ้นสลับกันวิ่งขึ้นสนุกสนาน
ส่วนกลุ่มธนาคารพาณิชย์
ราคาหุ้นนั้นร่วงลงอยู่แล้ว หลังจากแจ้งผลประกอบการไตรมาส 1/2562 ออกมาแบบน่าผิดหวัง
เพียงแต่ว่า หลังแจ้งงบฯ นักลงทุนยังไม่กล้าทิ้งหุ้น เพราะหุ้นแบงก์หลายตัวกำลังขึ้น XD หลังจากนั้นแล้วค่อยสาดออกทีเดียวเลย และก็เป็นเช่นนั้นจริง ๆ
อย่างวานนี้ TISCO ร่วงซะน่ากลัวกว่า 8.75 บาท (ปิด 83.25 บาท) เปลี่ยนแปลง -9.51%
ใครที่เข้ามาถือตอนราคาหุ้นมันวิ่งขึ้นมาแล้ว หรือมาเก็บแถว ๆ 90 บาท เพื่อรอรับปันผล
ป่านนี้คงลมจับกันไปแล้วล่ะ
ขณะที่หุ้นแบงก์ตัวอื่น ก็ลงอย่างหนักเช่นกัน ทำให้ บล.เอเซีย พลัส ออกมาแนะนำว่า หุ้นแบงก์ที่ร่วงลงมา น่าจะสะท้อนปัจจัยลบต่าง ๆ ไปแล้ว พร้อมชู เก็บหุ้นของตายอย่าง BBL และ KBANK
มีปุจฉาว่า แล้วสถานการณ์แบบนี้จะผ่านพ้นไปเมื่อไหร่กันล่ะ
คำตอบคือ อาจจะต้องรอไปถึงหลังวันที่ 9 พฤษภาคม โน่นเลย หรือหลังจากเห็นหน้าตารัฐบาลแล้วว่า จะออกมาอย่างไร
ในระยะสั้นนักวิเคราะห์ทางเทคนิค มองว่า ดัชนีไม่ควรหลุด 1,660 จุด
หรืออย่างเลวร้ายสุด จะไม่หลุด 1,655 จุด
ทว่า ผมเห็นบางโบรกฯ ให้ดัชนีว่ามีโอกาสหลุดลงไปเหลือ 1,550 จุดเลยนะ หากสถานการณ์ทางการเมืองไม่ได้ออกมาตามคาดกันไว้ และเศรษฐกิจโลกชะลอตัวมากกว่าที่ประเมิน
 